gl gl gl gl gl gl ca gl gl en it cs gl gl gl gl gl en gl gl gl gl es gl gl gl en gl eo fr pt gl eu es gl gl gl gl gl gl gl gl gl eo gl gl gl gl gl gl gl gl gl fr gl es gl gl gl gl pl hu it gl gl eo it es gl gl gl gl gl gl pt gl gl gl eu gl gl gl gl gl gl gl gl gl en gl es
Sistema teatral – Termos Escénicos
Os dicionarios enciclopédicos do CCG
A B C D E F G H I K L M N O P R S T U V Z
Sá Se Si Sk So St Su
Segundo a Teoría de Polisistemas de Itamar Even Zohar, sistema é unha rede de relacións sociais arredor dunha determinada actividade. O sistema teatral, por tanto, consistirá no conxunto de interrelacións entre os distintos axentes e accións en torno á actividade que denominamos “teatro”.
En consonancia co sistema literario descrito por Itamar Even Zohar, o sistema teatral está formado por seis factores, a saber: produtor, produto, repertorio, consumidor, mercado e institucións. Cada un deses factores cumpre unha función segundo a súa posición no sistema, observábel coma un espazo de comunicación social no que cada un deses elementos estabelece a súa lexitimidade en virtude do funcionamento xeral do sistema. Como en calquera rede de relacións, a eliminación ou modificación dun factor afecta á descrición total do sistema e, por tanto, á definición da actividade dada, neste caso o teatro.
Os factores do sistema teatral correspóndense concretamente coas distintas actividades relacionadas co teatro como actividade social. Así, os produtores serían dramaturgos, directores e compañías; os produtos, dramas e espectáculos teatrais; os consumidores, o público e todos aqueles que empregan o teatro no seu beneficio; o repertorio, compartido por produtores e consumidores, está formado por aqueles elementos necesarios para crear os produtos, especialmente por aqueles vencellados co canon; no mercado situaríamos as canles de intercambio entre produtores e consumidores, como feiras, redes de distribución e espazos de exhibición; por último, as institucións, factor de mediación, control de funcionamento do sistema e de mantemento da doxa, serían entidades públicas e privadas coma teatros nacionais e organismos para a xestión política do teatro, espazos asociativos tanto de produtores coma de consumidores, crítica teatral, premios teatrais, organizacións académicas e redes públicas.
O Consello da Cultura Galega é unha institución estatutaria creada polo Estatuto de Autonomía de Galicia para promover e difundir a lingua e a cultura galega e asesorar ás Administracións neses ámbitos
Pazo de Raxoi, 2 andar
15705 Santiago de Compostela
Información sobre o persoal
Consello da Cultura Galega. 2016